**E L Ő T E R J E S Z T É S**

**Szombathely Megyei Jogú Város Közgyűlésének**

**2024. szeptember 26-i ülésére**

**Javaslat önkormányzati rendeletekkel kapcsolatos döntések meghozatalára**

1. Szombathely Megyei Jogú Város Önkormányzatához megkeresés érkezett, miszerint egy idős, egyedülálló, szombathelyi lakos a tulajdonában álló lakóingatlant az Önkormányzat részére szándékozik felajánlani. A felajánlása ellenében az önkormányzat szociális alapellátásának keretében lévő szolgáltatások (étkeztetés, házi segítségnyújtás, jelzőrendszeres házi segítségnyújtás, nappali ellátás: idősek klubja) térítésmentes biztosítását, továbbá amennyiben állapota szükségessé teszi az önkormányzat tulajdonában lévő Nyugdíjas Bérlők Házában történő elhelyezését kéri. A felajánlás tárgyát képező lakás önkormányzati bérlakás rendszerébe történő bevonásával egy rászoruló család lakhatása válna megoldhatóvá. Annak érdekében, hogy a fenti kérés és az ehhez hasonló jövőbeni megkeresések teljesíthetőek legyenek, szükséges a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet, továbbá a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1) önkormányzati rendelet módosítása az alábbiak szerint.

A Nyugdíjas Bérlők Házában történő bérbeadáskor javaslom, hogy azon igénylő esetében, akinek az ingyenes vagyoni felajánlását Szombathely Megyei Jogú Város Önkormányzata elfogadta, a felajánlás - legfeljebb a szakértő által megbecsült értékéig - a használatba vételi díj összegébe kerüljön beszámításra.

Javaslom továbbá, hogy a személyi térítési díj méltányosságból történő csökkentésének vagy elengedésének legyen helye, amennyiben kérelmező Szombathely Megyei Jogú Város Önkormányzata által elfogadott ingyenes vagyoni értékű felajánlás tett, legfeljebb a felajánlás szakértő által megbecsült értékéig.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendeletmódosítások tervezetei mellett a tervezetekhez fűzött előzetes hatásvizsgálatok és indokolások.

1. A Tisztelt Közgyűlés 1991-ben alkotta meg az épületek és a közterületek fellobogózásáról, ünnepi feldíszítéséről, valamint a koszorúzás rendjéről szóló 18/1991. (X.3.) önkormányzati rendeletét (a továbbiakban: Rendelet), amely szabályozza Szombathelyen a nemzeti vagy állami, valamint a városi ünnepnapokon a közterületek fellobogózására, ünnepi feldíszítésére, az ünnepi zászló felvonására és a koszorúzásra vonatkozó szabályokat. A Rendelet 4. § (2) bekezdése a négy kiemelt ünnepre – március 15., Hősök napja (május utolsó vasárnapja), augusztus 20., október 23. – vonatkozóan előírja, hogy az ünnepi zászlót a Március 15. téren lévő országzászló-árbocra **katonai tiszteletadás mellett** kell felvonni.

Szombathely városában a zászlófelvonáshoz a Magyar Honvédség a kért katonai közreműködést évtizedek óta folyamatosan biztosította, részben a MH Dánielfy Tibor 205. Légvédelmi Rakétaezred (korábbi nevén: MH 12. Arrabona Légvédelmi Rakétaezred), részben a MH Klempa Kálmán 7. Területvédelmi Ezred 83. Területvédelmi Zászlóalj (korábbi nevén: MH Sipos Gyula 6. Területvédelmi Ezred 83. Poppr Emil Területvédelmi Zászlóalj) közreműködésével.

Az elmúlt két évben azonban az ünnepi zászlófelvonások az önkormányzat kifejezett kérése ellenére katonai közreműködés nélkül zajlottak le.

Mindezek alapján megállapítható, hogy Önkormányzatunk a fenti rendeleti előírásnak – önhibáján kívül – nem tud eleget tenni, így szükségessé vált a szabály kiegészítése, hogy **lehetőség szerint katonai tiszteletadás mellett** történjen az ünnepi zászló felvonása.

Tekintettel arra, hogy a Rendelet még a korábbi jogalkotási és jogszabályszerkesztési szabályok szerint készült, a fenti előírás módosítása mellett szükségessé vált néhány jogalkotási és jogszabályszerkesztési módosítás (a bevezető rendelkezés, pontok, alpontok megjelölésére vonatkozó szabályok) is. A módosításokat tartalmazó rendelettervezet az előterjesztés mellékletét képezi.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy az előterjesztést megtárgyalni, és a rendeleteket megalkotni szíveskedjék.

**Szombathely, 2024. szeptember „ ”**

 **/: Dr. Nemény András :/**